Papersnake/gushiwen huggingface dataset:
舟次兰阴忆寄君善敬德浚仲诸友
戴良（元代）

晓帆发严濑，暝棹次兰阴。悲歌泛洄渚，引领睇长林。

眷言遵旧蹊，欲往访所钦。水行厌栖薄，室迩阻窥临。

川静集潜虬，林茂萃鸣禽。独无群居志，感叹难为心。
题墨竹为郭履恒赋
刘崧（元代）

伶伦九寸黄钟管，仙子双吹碧玉箫。调得钟声满天地，会招鸾凤下云霄。
怀园引
谢庄（南北朝）

鸿飞从万里，飞飞河岱起。
辛勤越霜雾，联翩溯江汜。
去旧国，违旧乡，旧山旧海悠且长。
回首瞻东路，延翮向秋方。
登楚都，入楚关，楚地萧瑟楚山寒。
岁去冰未已，春来雁不还。
风肃幌兮露濡庭，汉水初绿柳叶青。
朱光蔼蔼云英英，离禽喈喈又晨鸣。
菊有秀兮松有蕤，忧来年去容发衰。
流阴逝景不可追，临堂危坐怅欲悲。
轩鸟池鹤恋阶墀，岂忘河渚捐江湄。
试托意兮向芳荪，心绵绵兮属荒樊。
想绿苹兮既冒沼，念幽兰兮已盈园。
夭桃晨暮发，春莺旦夕喧。
青苔芜石路，宿草尘蓬门。
邅吾游夫鄢郢，路修远以萦纡。
羌故园之在目，江与汉之不可逾。
目还流而附音，候归烟而托书。
还流兮潺湲，归烟容裔去不旋。
念卫风于河广，怀邶诗于毖泉。
汉女悲而歌飞鹄，楚客伤而奏南弦。
或巢阳而望越，亦依阴而慕燕。
咏零雨而卒岁，吟秋风以永年。
闻舂
赵蕃（宋代）

我居田野间，籴米如赁佣。
晴天得晒暴，雨日还燎烘。
昼役薪水事，故尝多夜舂。
簸之有余谷，再以瓶罍充。
时时付手碓，玉粒胜腐红。
三年食官仓，尘土填腹胸。
归乃值岁歉，半菽了不供。
糊口于四方，指囷其谁逢。
啼号暂远耳，梦寐深有攻。
宦游竟何得，不如学为农。
水旱纵莫逃，穮蔉年会丰。
因闻村舂声，竟晓成噞喁。
病后戏呈谟老禅师
李弥逊（宋代）

霜髭病起若相侵，销尽平生未了心。一事关身俱是梦，万缘弹了已非今。

月林清影元无定，山路幽香不可寻。唤取汤休共清夜，静听帘雨写鸣琴。
自春迄夏抱疴东林承豫章熊剑文惠药得差赋此致谢兼送其行
成鹫（清代）

医王用药如用兵，多多益善还益精。先生得此作良相，岭南岭北咸知名。

一壶高挂门如市，闹中静注轩岐经。雷公炮制得真诀，坎离既济丹初成。

大丹皎皎如秋月，小丹熠熠如流星。青囊药裹留不住，光芒飞出香山城。

香山城外东林叟，闻人说项心怦怦。一朝奇穷得奇病，闭门忍痛声咿嘤。

医王过我良不偶，恍有神物通精灵。刀圭入口生羽翼，相将御风归太清。

先生劝我且住世，假我大药希遐龄。金匮神剂益气饮，药炉旦夕蚯蚓鸣。

参苓持赠不足惜，一诺为重千金轻。沉疴两月如隔世，艰难万死方一生。

自笑小乘衰相具，致累大人囊橐倾。投桃报李非所喻，天荒地老难为情。

忆昔东林开社日，主宾相得如胶青。蹉跎十戴老将至，溪上不闻三笑声。

两年病苦同寒食，十日霖雨天冥冥。冷烟不绩香厨火，孤影独对虚堂灯。

儿童菜色不忍见，病夫骨立中屏营。笑谓儿曹且安隐，老夫病起初学行。

行将走遍四天下，纵横八极如掌平。熊先生，熊先生，四海之内皆弟兄。

君如天上风，我作水中萍。天风披拂无远迩，萍水聚散何时停。

愿得杏林兰若长相近，吾道不患无居亭。
侍家君游牛首登兜率崖次青溪韵
吴俨（明代）

老大登临兴尚豪，远随杖屦竟何劳。道傍雨洗松根瘦，树杪云连石笋高。

僧爱孤虚新起阁，鸟嫌峻极不营巢。为休足力频思坐，欲问青天首屡搔。
清明
李龄寿（清代）

禁烟时节野烟屯，恻恻寒多独掩门。入夜雨声偏破梦，一年花事暗惊魂。

野坟处处逢春祭，孤子年年有泪痕。去岁玉峰曾记住，干戈回首怕重论。
林井伯母生日口占
林亦之（宋代）

由来此母如吾母，再皋一卮复一卮。
最好年年作生日，碧兰黄菊与同时。
正月十五日夜月
白居易（唐代）

岁熟人心乐，朝游复夜游。春风来海上，明月在江头。

灯火家家市，笙歌处处楼。无妨思帝里，不合厌杭州。
登景星岩
吴芾（宋代）

道满三千界，潮音未许缄。
何为狮子座，却上景星岩。
天近云随步，林深翠滴衫。
我来宁惮远，端欲洗尘凡。
南山青
陈杰（宋代）

天公研黛朝染山，天女戏手双娥弯，
挼丝试青坠人间。年时春山未著色，
十万野条先弄碧。天公一笑不汝争，
白华吹尽秋风生。肤寸长含八分雨，
南山与天青万古。
闻莺
危稹（宋代）

天上金衣侣，还能贶划莱。
风流晋王谢，言语汉邹枚。
公等久安在，今从何处来。
山禽正嘈杂，慰我日徘徊。
鹤骨笛
龙从云（元代）

九皋声断楚天秋，玉顶丹砂一夕休。
枯朽挽回生死调，凄凉吹尽古今愁。
魂归辽海云迷树，曲罢江城月满楼。
惆怅主人三弄罢，杳无消息到扬州。
登南禅寺妙光塔
黄廷升（清代）

一粟沧溟渺大千，凭空涌出妙光圆。落花吴越帆樯外，栖鸟齐光栋宇边。

锡岭一枝铃自答，金波万顷影双悬。层层倚遍阑干角，可许诗传兜率天。
负暄闲眠
仲讷（宋代）

茅檐晴日暖于春，一枕钧天乐事新。满眼繁花皆得意，午眠安稳却无人。
隐静十八松
杨杰（宋代）

庐山社友皆逃晋，秦府功臣不仕隋。今日明堂求巨栋，好教天下匠师知。
续梅花百咏 其五十 红梅
陶德勋（清代）

朱唇洁净避尘侵，不藉东皇点缀心。艳色天然增笑靥，翻从雪里见情深。
补和王深甫颍川西湖四篇·甘棠湖
苏颂（宋代）

为湖始何人，人贤物亦久。
所以甘棠名，百年犹不朽。
还丹复命篇 其十七
薛道光（宋代）

水晶宫里翠娥娇，一段风光破寂寥。夺得兔乌精与髓，急须收拾鼎中烧。
客去夜坐
顾祖辰（明代）

鸟宿门前树，岚沉水上山。
忽闻邻犬吠，知是渔舟还。
老病青畦废，长贫白首闲。
意中人去远，寂寞道书间。
罗敷行
高允（南北朝）

邑中有好女，姓秦字罗敷。巧笑美回盻，鬓发复凝肤。

脚著花文履，耳穿明月珠。头作堕马髻，倒枕象牙梳。

姌姌善趋步，袒袒曳长裾。王侯为之顾，驷马自踟蹰。
咏马当山宁江庙
章劼（宋代）

惊涛汹涌江势恶，一山屹立真环奇。
正如匹马勇赴敌，万夫辟易莫敢支。
氤氲山腋云气聚，焜燿庙貌神灵棲。
风帆浪舶香火盛，旱魃雨厉牛羊刲。
三元水府各雄据，此实上元开府处。
阴兵擐甲扬灵旗，绍兴勤王宽北顾。
涂金大扁于湖书，八法森森鬼神护。
通犀宝带酾龙珠，罗献渠严掌故好。
我曹一拜王之庭，坎坎击鼓牲酒陈。
萧骚古木云四合，路左怪石蹲麒麟。
人心倾止形势壮，葡萄酒马迹何庸神。
秋风愿借一帆便，笠潭正好羹鲈莼。
长卿
胡宿（宋代）

买赋金钱出后宫，长卿文采冠诸公。
梁园末至时名大，蜀道前驱使节雄。
已托焦桐传密意，更因残札寄遗忠。
如何一讽神仙事，却得飘云起赋中。
郑子声飞凤朝阳图
黄镇成（元代）

万叶迎风舞翠翘，五云浮日丽青霄。祗应飞上青天去，吹作仙人紫玉箫。
送曹之才游天目山
连文凤（宋代）

突兀双峰晓色分，瘦筇支足上昆仑。
雷声俯听婴儿语，石势平看骏马奔。
故国山川千古在，前朝人物几家存。
登临不用多怊怅，只好清吟伴野猨。
沁园春
赵崇（宋代）

紫陌芳尘，烟缕收寒，雨丝过云。羡交阴桃叶，窗前曲槛，认巢燕子，柳底朱门。回首年时，雾鬟风袖，袅袅娉娉娇上春。逢迎处，仅芳华缱绻，玉佩殷勤。

谁知此际销魂。漫隐约人前笑语温。记掌中纤细，真成一梦，花时怨忆，应为双文。载酒心情，教眉诗句，空悔风流曾误人。凭谁去，待寄将恨事，两处平分。
二月十五晚吴江二亲携酒
方回（元代）

今日山城好事新，客来夸说齿生津。
喜晴郊外多游女，归暮溪生尽醉人。
鲜笋紫泥开玉版，嘉鱼碧柳贯金鳞。
一壶就请衰翁饮，亦与花朝报答春。
呈定国
苏轼（宋代）

旧病应逢医口药，新妆渐画入时眉。
信知诗是穷人物，近觉王郎不作诗。
述情
虞俦（宋代）

间阔忻逢诸葛丰，不应阮籍哭途穷。
拟留重客倾家酿，更喜贤郎有父风。
诗思凭陵烟雨上，宦情拌擞簿书中。
击鲜下舍聊乘兴，未许黄堂舍盖公。
浙江姚楼观水月
吴龙翰（宋代）

翠滚玻璃万顷秋，长江又挂水晶球。
水光月色梅边客，今夜会盟江上楼。
二十一甲子晴
方回（元代）

昨日大风声，今朝甲子晴。
整襟衣顿爽，开匣镜偏明。
早就鲸鲵筑，终全燕雀成。
清和旧时节，新面入山城。
高斋
洪咨夔（宋代）

江浒行厨转，关头细路过。
手摩如象石，目送卧龙坡。
肮脏云端柏，鬅鬙雨后莎。
晚来晴更好，舟发乱山阿。
留题碧落洞
廖君玉（宋代）

一洞清虚锁茂林，我来寻访叹何深。
游人刻石有兴废，流水穿岩无古今。
岭上烟云长带雨，路旁松桂日成阴。
到难未得言归去，且对金樽满满斟。
昭君
胡奎（元代）

万里靖边尘，休言误妾身。青青原上草，犹是汉时春。
观音大士赞
释师范（宋代）

寂灭现前，如月在天。
分身利物，影含百川。
是所谓不然影然，虚影通，
静影应。万国春容，
千江月影。如今何处求普门，
一声鹤唳寒松顶。
问月二首
杨万里（宋代）

月入云中去，呼他不出来。
明宵教老子，何面更相陪。
渔家傲（同前）
杨无咎（宋代）

梅晕渐开红蜡垒。菊篱尚耀黄金蕊。正是小春风物美。宜家喜。生朝颜巷犹和气。

古鼎氤氲云缕细。霞觞潋滟红鳞起。听取殷勤歌里意。千秋气。北堂同我供甘旨。
春日南院
柯辂（清代）

久雨喜初晴，风光曲院清。燕飞斜带语，花落细无声。

性僻耽幽静，年衰倦送迎。萍踪聊此寄，浪迹一身轻。
柳花寄宋明府
李建勋（唐代）

每爱江城里，青春向尽时。一回新雨歇，是处好风吹。

破石黏虫网，高楼扑酒旗。遥知陶令宅，五树正离披。
和郑斋同年落叶诗 其十一
周绍昌（清代）

閒庭露湿候虫鸣，世态炎凉话不平。别院扫妆簪白柰，新宫高宴锡朱樱。

群儿掇拾争矜贵，息壤丁宁订誓盟。桑下本无三宿恋，壶中仙历自长生。
次韵宋周臣留别
李若水（宋代）

行旌此去隔关山，顿觉幽斋笑语阑。
后夜月明空似水，孤桐横膝向谁弹。
娇瞋 其一
孙原湘（清代）

热肠冷面两难猜，越是依依越飏开。却忆乍成欢爱日，满身香雾近人来。
东林雨后望香炉峰
齐己（唐代）

翠湿僧窗里，寒堆鸟道边。静思寻去路，急绕落来泉。

暮雨开青壁，朝阳照紫烟。二林多长老，谁忆上头禅。
归九峰道中
释德洪（宋代）

四五叠峰深处，归去开荒南亩。是非不得扶犁，春晓一蓑烟雨。
看书忆北磵
释善珍（宋代）

无事看书倦即休，心灵远与古人游。
常尊贾岛呼吟佛，盍请刘伶谥醉侯。
岁晚庭梅真益友，天寒炉火是重裘。
两冬京浙无消息，老磵年来安健不。
乾那郡斋书壁
周珠生（清代）

万里怀归未可期，风沙满眼动人悲。蛮儿但讶羊多角，羌女不知蚕作丝。

天尽河山寒有色，地荒禾黍种无时。飘零绝塞谁相问，击剑长歌慷慨词。
秋夜自泸溪泛舟入泽泺二首 其一
刘跂（宋代）

浮舟入浩渺，有楫任逶迟。望迷烟树合，影回星汉移。

清静水月界，身到始应知。
香石山房煮茗写兴
林占梅（清代）

扫地焚香俗念轻，翛然时见此心平。诗宗白傅言多达，琴学嵇康韵自清。

澹泊家风梅与鹤，回环地势竹依城。满园无限幽奇处，窃学骚人结构成。
游罨画溪
曾协（宋代）

春去无踪绿满堤，空移征棹过涟漪。
自惊朱墨抽身晚，不及青红倒影时。
和史守八月十四日月二首
郭印（宋代）

半秋云物扫遥天，对月凭栏一怃然。
明夜半规应尽满，此时清赏更无前。
琼楼颇觉三山近，玉斧谁将七宝连。
我欲乘风霄汉上，坐令凡骨变真仙。
夕出通波阁下观妓诗
萧绎（南北朝）

蛾月渐成光，燕姬戏小堂。胡舞开春阁，铃盘出步廊。

起龙调节开，却凤点笙簧。树交临舞席，荷生夹妓航。

竹密无分影，花疏有异香。举杯聊转笑，欢兹乐未央。
有年
陆游（宋代）

不向神林乞雨晴，天公自解相西成。
急符收尽无逋赋，新酒沽多足笑声。
外户彻扃停夕柝，齐民相劝力春耕。
传闻夜市连三鼓，却恨庞公不入城。
送范漕赴召
崔与之（宋代）

汲古千寻绠，通今八面窗。
相逢俱气许，未语已心降。
分镇中边蜀，归途内外江。
禁城风雨放，应念鹿门庞。
次韵帅初浙西回及得新居三首
陈著（宋代）

家有图书便不贫，一湾门径碧溪滨。
山林深密宜今世，梅竹婆溪似故人。
少闭柴门延野叟，多营菜圃慰脾神。
几年役役方休息，收放浑如一钓纶。
杂曲歌辞。入破第三
佚名（唐代）

三秋大漠冷溪山，八月严霜变草颜。

卷旆风行宵渡碛，衔枚电扫晓应还。
法灯俊上人惠杜鹃花
王十朋（宋代）

杜鹃嘉树状非常，久向缁林压众芳。春去尚疑啼蜀魄，客来还错认丁香。

高人好事栽莲社，野叟移根植草堂。习气未除端自笑，赏花衔惠意难忘。
白际岭下即目
汪若楫（宋代）

白际摩天秀，秋光满蓼汀。
山呈金字面，田画井文形。
夜出萤相照，理阑鸡可听。
杉松柯不改，点染四时青。
送邓器先赴罗田尉五首 其三
曾协（宋代）

之子抱奇器，弹冠始兹年。邑人望风度，夫岂南昌仙。

乐土风俗淳，吠犬申旦眠。弓刀无可试，斑衣日蹁跹。
追和柯丹丘所藏坡翁诗帖五首（洪武辛酉九月
马治（明代）

东阁小诗书梦破，后堂残醉烛花明。
春风客散茶香在，寂寞人间万古情。
次韵答子容三首 其一
周紫芝（宋代）

载酒念畴昔，幽寻日相过。十年登鬼录，奄冉今已多。

旧盟难重寻，俗子终殊科。只今惊大巫，为我驱妖魔。

但恐费推挽，劳君戒蹉跎。愿随翩翩子，徙倚南山阿。
颂证道歌·证道歌
释印肃（宋代）

三身四智体中圆，犹说三千及大千。
八万法门从此去，咄哉王子去求仙。
同德寺雨后寄元侍御李博士
韦应物（唐代）

川上风雨来，须臾满城阙。
岧峣青莲界，萧条孤兴发。
前山遽已净，阴霭夜来歇。
乔木生夏凉，流云吐华月。
严城自有限，一水非难越。
相望曙河远，高斋坐超忽。
湖上
徐集孙（宋代）

不分雨色共晴光，每搅吟魂梦草塘。
数日不来湖上看，西风次第水苍茫。
番阳张君叔振观予以其家双瑞图俾诗之叔振大
姚勉（宋代）

望月犀角明，涵星蚌胎聚。
斯石卧龙枕，宜有蜿蜒具。
龙头君家旧，有子踵高步。
层云触石出，四海望甘霔。
宿野墅五更窗月照瓶中老梅清甚有感
徐侨（宋代）

桃李纷纷一饷花，风清月白老生涯。
取之无尽山林藏，求而有生农圃家。
游是理中无愧慊，乐吾心处是荣华。
较他弦管凄凉地，卮酒杯羹总自奢。
寄怀李子木 其一
李觉斯（明代）

好鸟择高木，潜鳞避急湍。人世居处间，宁不审所安。

嗟予陈朽人，息影依林峦。言笑虽寡俦，俯仰聊自宽。

中夜发浩歌，远念平生欢。遵养嘉若人，静气如幽兰。

植根露畹中，扬芬紫气端。一枝独高寄，野衲相盘桓。

只今天地间，世道何漫漫。朔风特地来，扑面殊辛酸。
遣兴
王佐（汝学）（明代）

刺桐花开三月天，鹧鸪声里好闲眠。谁言老圃风烟歇，还看芳春景物妍。

南亩筑塍留旱水，黎山分火种畬田。何须更作瀛州梦，老此春岩足百年。
招北野诸公看花
顾清（明代）

杏花初发望君来，望君不来桃又开。花开不向枝头看，看取北墙红满苔。
赠孔尚书
张籍（唐代）

能将直道历荣班，事著元和实录间。三表自陈辞北阙，

一家相录入南山。买来侍女教人嫁，赐得朝衣在箧闲。

宅近青山高静处，时归林下暂开关。
和颖叔丁山黯字
郭祥正（宋代）

寒日少晶光，山色亦惨惨。瀑泉冻不飞，啼鸟声顿减。

传呼绣衣冻，僧鼓击坎坎。石坐无毡裀，团团织蒲菼。

比为泉石游，固已慕清淡。爱君神采莹，皎若白玉鉴。

一登林际亭，毫发无遗瞰。勇起发孤唱，四坐噤莫阚。

君辞如太羹，我语效盐咸。卷旗促降敌，贤将释不斩。

虽生已包羞，铅刀竟谁錾。却读道旁碑，往事增新感。

功名能几何，回首岁时暂。胡为夺浩气，百忧煎一胆。

趋时既迍邅，独往固勇敢。白云无人争，皓月从我揽。

开樽直一醉，莫惊别袖掺。明发何所思，龙断坐汲黯。
偈颂九十三首
释梵琮（宋代）

白云无定，明月有期。
欲出未出，似归不归。
秋山呈锦绣，红叶满似飞。
瞥不瞥，知不知。
镜里无尘闲处照，柴头有火暗中吹。
重过圆津庵观芥舟题壁感赋
李中简（清代）

依旧清诗著粉墙，怀人泪洒赞公房。不须更奏山阳笛，斜日西风战白杨。
和杨公济钱塘西湖百题 其七十 翻经台
郭祥正（宋代）

盥手天池水，熏毫海渚香。翻成多少帙，台石尚辉光。
翔实顾渭滨归里
潘玙（宋代）

十年学道客长安，链得丹成返故山。
剩带锦囊诗料去，肯嫌黄叶路程寒。
梅边月照人千里，竹下云封屋两间。
此后旦评声价重，不将旧日阿蒙看。
应制赋瑞应玄兔诗
夏原吉（明代）

圣皇御宇万方宁，和气冲融品物亨。列宿储精生瑞兔，守臣驰牍贡神京。

露滋黭黮玄云湿，日映晶荧黑玉明。行傍缁帷人莫见，立当瑶砌鹤先惊。

渴来净吸龙池水，饥后时餐御苑苹。赫赫四灵端可并，纷纷六扰岂能并。

祇惭贱质无才学，叨列清班荷宠荣。惕惕深怀天地德，兢兢莫致草茅诚。

今逢藩阃呈嘉瑞，敢靳微言颂太平。百拜金门陈短什，咏歌聊以效嵩鸣。
七夕读杜诗牛女篇
陈祖范（清代）

小东摭列宿，穷极呼穹苍。谓犹具官臣，尸素空周行。

玉川祖其意，《月蚀》诗张皇。口实资《骚》赋，驱使到天章。

星辰亦良苦，为人任短长。其中牛与女，津津口加详。

七夕河汉明，下土举头望。儿女致私祝，竖儒乞芬芳。

缘饰多故事，琐细语不庄。惟有杜老诗，引义陈大纲。

拨疑见本根，辞家敢颉颃。
凤栖梧 其二 题兰陵龚节孙种橘图
梁清标（清代）

罨画溪边园千亩。有客高怀，欲与前贤耦。种橘千林霜落后。

洞与何似丹阳守。

绀碧剖来香雾陡。摘句雕盘，好倩红酥手。当日巴邛君忆否。

此中不减商山叟。
北征凯旋诗六首 其四
张逸少（清代）

神兵天上落，迅疾下兰皋。螳臂当车辙，洪炉燎羽毛。

妻孥俱自尽，丑类敢潜逃。已奏犁庭绩，应将弓矢櫜。
减字木兰花 和腊梅
洪皓（宋代）

蜂房馀液。写就南枝凌正色。折干垂芳。点缀如生秘暗香。

寿阳干样。纤手拈来簪髻上。恍若还家。暂睹真花压百花。
蝶恋花·卷絮风头寒欲尽
晏几道（宋代）

卷絮风头寒欲尽，
坠粉飘红，日日成香阵。
新酒又添残酒困，
今春不减前春恨。
蝶去莺飞无处问，
隔水高楼，望断双鱼信。
恼乱层波横—寸，
斜阳只与黄昏近。
次韵知郡贾蕃大夫思归
苏辙（宋代）

江城漂泊最多时，邂逅谁令长者期。
得坎浮槎应有命，投林惊者且安枝。
何年笑语还留客，终日勤劳数问儿。
铃阁清虚非此比，秋风归兴恐非宜。
黄龙山参戎燕楚威楼
区元晋（明代）

危楼高百尺，跻览快新晴。树锁千岩翠，岚收万井明。

尊前倾俗虑，云外薄浮名。却笑琵琶索，能添饮后情。
榠楂
曾极（宋代）

子丹进馔色微黄，仙老调胹有禁方。五和糁奇无处觅，榠楂新熟压枝香。
放歌行赠陆费春帆至自天津
蔡銮扬（清代）

陆生好文耻章句，台省荐贤曾不遇。箧中惟有夏侯经，坐上虚不左徒赋。

裹粮三月未解贫，纵酒千场已非故。邺下才人那可攀，杜陵男子谁相顾。

壮发蹉跎二十余，吹箫击筑过荒闾。空歌白马边头曲，但读黄牛道上书。

东堂揖君手重把，三市招邀日游冶。黄纸多闻召侍中，皂囊不得干门下。

接半倒且为欢，琅玕一编聊自写。五陵年少轻笑嗤，穷巷回车徒尔为。

始知齐鲁诸生贼，不及幽并游侠儿。
中书即事
裴度（唐代）

有意效承平，无功答圣明。灰心缘忍事，霜鬓为论兵。

道直身还在，恩深命转轻。盐梅非拟议，葵藿是平生。

白日长悬照，苍蝇谩发声。高阳旧田里，终使谢归耕。
浪淘沙令 蜡梅
马子严（宋代）

娇额尚涂黄。不久时妆。十分轻脆奈风霜。几度细腰寻得蜜，错认蜂房。

东阁久凄凉。江路悠长。休将颜色较芬芳。无奈花间真若伪，赖有幽香。
雪窦禅师
崔道融（唐代）

雪窦峰前一派悬，雪窦五月无炎天。

客尘半日洗欲尽，师到白头林下禅。
偈颂三十首
释慧晖（宋代）

梁土皇帝，南天太子。
相见端的，不识妙旨。
廓然不识莫公私，太子皇帝对面时。
一片檀香炉上火，残红吹起发花枝。
点绛唇·一夜东风
曾允元（宋代）

一夜东风，枕边吹散愁多少。数声啼鸟。梦转纱窗晓。
来是春声，去是春将老。长亭道。一般芳草。只有归时好。
九日敏求与侄璋九万载酒荪墅邀予与胡山甫潘
舒岳祥（宋代）

五柳先生贫欠酒，不说无花过重九。
杜陵野客酒可赊，只恨青蕊成蹉跎。
如今风物尤凄恻，绕丛觅蕊无消息。
寒螀相吊野水流，病蝶来偎寒日夕。
不见金钱将翠羽，惟有悲风吹蔓棘。
古人爱汝非无意，志士仁人憔悴。
楚国无人屈子伤，陶杜凄凉唐晋季。
此日何日悲更悲，聊嗅青枝记一时。
往时好事环辙迹，建业钱塘华尽识。
就中内本碧玉杯，欲买黄金惜不得。
两都风景今何如，泪堕丛边和露滴。
漫兴
郑樵（宋代）

今古去来有数，乾坤阖辟无涯。
人生行云流水，处世运瓮搬柴。
用前韵送潘上舍
李昴英（宋代）

谦为贤业址，取履卜封留。
笔下千钧弩，胸中万斛舟。
椿庭闻诲语，米廪友名流。
连捷归蓝绶，邻翁好话头。
十一月二十九夜大风起书室皆败叶
王洋（宋代）

木老性倔强，朔风怒明威。
初更即合战，已乃声鼓鼙。
大块信难即，三鼓气不衰。
我屋山僧居，破陋久不治。
会当晴明日，仰见河汉移。
微风鼓橐籥，虚空同奔驰。
夜无芙蓉人，慌惚疑褰帷。
平明满书斋，败叶方纷披。
孰为呼吸者，作此怒张为。
天寒不成雪，恐坐强风师。
扑尘整书架，粪挶不可迟。
人非陈仲举，用舍亦有宜。
赠术者施元龙
刘克庄（宋代）

信上多人物，华宗谱最蕃。
遥遥忘世胄，仆仆傍谁门。
眼毒偏奇中，心灵每预言。
秃翁无阿堵，何以赠南辕。
水仙庙
董嗣杲（宋代）

云翘雨佩有遗仙，香火宁随世代迁。
庙始大同年纪著，额颁乾化敕碑镌。
凤閒露辇荒瑶草，龙湿秋衣翦玉莲。
隄上创新谁述记，却无门外一泓泉。
夏初临 初夏雨中同蒋丈静山泛湖
厉鹗（清代）

蘸就鱼天，搓成鸥雨，空濛拨擢迟迟。无数蘋花，轻香点破涟漪。

迟风沿岸斜吹。湿青篷、谁弄参差。湖心亭柳，千条映波，才是愁时。

可怜春去，追送今朝，破除酒病，更斗枪旗。帘钉窗眼，曲游俊侣都非。

那不凄迷。放残阳、绿过桥西。记苏堤。衣香后船，柔栌枝枝。
上清祝圣逢孙默斋使君感赠因期同陈午江枉顾
江以达（明代）

忆别无今日，生还有岁年。
那期千里合，相见一潸然。
往事秋云外，幽怀落叶前。
何时与同好，方驾枉林泉。
初夏闲居
陆游（宋代）

川云漠漠雨冥冥，浊酒闲倾不满瓶。
蚕簇尚寒忧茧薄，稻陂初满喜秧青。
王师护塞方屯甲，亲诏忧民已放丁。
病起自怜犹健在，不须求应少微星。
次韵赋蜡梅
卫宗武（宋代）

能向早梅前独秀，何妨秋卉后才香。
只嫌一种开何晚，直待东风为发扬。
谢九峰升坐相留
陈藻（宋代）

重阳七日月当圆，高坐禅师祝万年。
梦里五更闻齿录，凡夫有非是贪眠。
梦前室
施枢（宋代）

长夜几年别，伤哉千古心。
自因缘较浅，不是老相侵。
态梦如先兆，鸾胶岂续琴。
晓窗秋叶响，不觉泪盈襟。
挽杜祁公太师二首 其二
刘攽（宋代）

赤舄三师贵，诸公百里封。旧勋兼注意，馀事寄明农。

哀动襄阳市，悲残郑国舂。空馀灵寿赐，无复见临雍。
百香诗 其九十三 泪
郭居敬（元代）

独坐纱窗别恨长，几回偷滴断鸾肠。黄昏门掩梨花雨，界破残妆一线香。
题崇仙观知足轩
张继先（宋代）

此性本无一物，涓水亦自圆明。
借问先生足处，轩前月白风清。
江月二首
李流谦（宋代）

秋江与秋月，谁遣恰相和。
借我蓑衣着，三人亦未多。
幸白鹿观应制
李乂（唐代）

制跸乘骊阜，回舆指凤京。南山四皓谒，西岳两童迎。

云幄临悬圃，霞杯荐赤城。神明近兹地，何必往蓬瀛。
逍遥咏
宋太宗（宋代）

逍遥心自乐，清净保长生。
至道归玄理，真空造化成。
辉华扬日彩，偃仰顺风声。
里外有何物，刚柔炼始精。
寄题武夷
陈子浩（宋代）

武夷山水称奇绝，历历仙源路可通。
人古道尊精舍在，曾玄世隔幔亭空。
万年宫接青冥上，九曲溪流碧嶂中。
几欲相期游汗漫，披图陡觉驭天风。
一中
丘葵（宋代）

莫把三才别立根，此身亦自一中分。
四时环绕天包地，万片掷舒山出云。
道在灵台常泼泼，气归元海自沄沄。
百年保合太和内，老学无成恐有闻。
羁春
王勃（唐代）

客心千里倦，春事一朝归。
还伤北园里，重见落花飞。
赠别
史尧弼（宋代）

江湖闻远役，风雨弄扁舟。
邂逅逢吾子，周旋写我忧。
云瞻三峡晦，波动五湖秋。
恨别休惊鸟，相忘已两鸥。
苦寒
韩愈（唐代）

四时各平分，一气不可兼。
隆寒夺春序，颛顼固不廉。
太昊弛维纲，畏避但守谦。
遂令黄泉下，萌牙夭句尖。
草木不复抽，百味失苦甜。
凶飙搅宇宙，铓刃甚割砭。
日月虽云尊，不能活乌蟾。
羲和送日出，恇怯频窥觇。
炎帝持祝融，呵嘘不相炎。
而我当此时，恩光何由沾。
肌肤生鳞甲，衣被如刀镰。
气寒鼻莫嗅，血冻指不拈。
浊醪沸入喉，口角如衔箝。
将持匕箸食，触指如排签。
侵炉不觉暖，炽炭屡已添。
探汤无所益，何况纩与缣。
虎豹僵穴中，蛟螭死幽潜。
荧惑丧缠次，六龙冰脱髯。
芒砀大包内，生类恐尽歼。
啾啾窗间雀，不知已微纤。
举头仰天鸣，所愿晷刻淹。
不如弹射死，却得亲炰燖。
鸾皇苟不存，尔固不在占。
其馀蠢动俦，俱死谁恩嫌。
伊我称最灵，不能女覆苫。
悲哀激愤叹，五藏难安恬。
中宵倚墙立，淫泪何渐渐。
天王哀无辜，惠我下顾瞻。
褰旒去耳纩，调和进梅盐。
贤能日登御，黜彼傲与憸。
生风吹死气，豁达如褰帘。
悬乳零落堕，晨光入前檐。
雪霜顿销释，土脉膏且黏。
岂徒兰蕙荣，施及艾与蒹。
日萼行铄铄，风条坐襜襜。
天乎苟其能，吾死意亦厌。
沈朝议之渊挽诗
蔡戡（宋代）

早擅云间誉，唯公伯仲贤。
谏篇余祖烈，经学自家传。
出处无余恨，哀荣得两全。
善人今已矣，埋玉向新阡。
访建阳马驿僧亚齐
翁承赞（唐代）

萧萧风雨建阳溪，溪畔维舟访亚齐。一轴新诗剑潭北，

十年旧识华山西。吟魂惜向江村老，空性元知世路迷。

应笑乘轺青琐客，此时无暇听猿啼。
北山有怀
王安石（宋代）

香火因缘寄此山，主恩投老更人间。伤心踯躅冈头路，明日春风自往还。
失题
王珪（宋代）

华省当时绿鬓郎，金樽美酒醉红芳。
今日对花不成饮，春愁已与草俱长。
岁莫
洪朋（宋代）

岁云莫矣百草枯，楚天欲雪云模糊。后山入夜风转急，薄寒中人灯更孤。

寂寞三更勘文字，销沈万籁一跏趺。白发潜生忽不觉，自笑愚夫如许愚。
早入
程珌（宋代）

紫薇浥露翠条深，捷捷灵乌振好音。
全似冰岩亭上坐，四屏烟霭奏春禽。
寄江东道友
章碣（唐代）

野亭歌罢指西秦，避俗争名兴各新。碧带黄麻呈缥缈，

短竿长线弄因循。夜潮分卷三江月，晓骑齐驱九陌尘。

可惜人间好声势，片帆羸马不相亲。
赠净书状
释绍昙（宋代）

不学寒山落韵诗，翻身来透祖师机。
碓头舂出非台镜，错受黄梅半夜衣。
李修撰哀挽二首 其一
范浚（宋代）

三朝推旧德，四海仰高名。起起方惊梦，嗟嗟忽奠楹。

木冰伤达宦，薤露寄哀情。矫首西山下，悬河泪已倾。
戏作冷语三首 其三
韩驹（宋代）

石崖蔽天雪塞空，万仞阴壑号悲风。纤絺不御当玄冬，霜寒堕落冰溪中。

斲冰直侵河伯宫，未若冷语清心胸。
喜子及第
张师锡（宋代）

御榜今朝至，见名心始安。
尔能俱中第，吾遂可休官。
贺客留连饮，家书反覆看。
世科谁不继，得慰二亲难。
寄永兴窣兄
万俟绍之（宋代）

忆昔京华聚首时，大兄常念阿连痴。
别来相望天涯远，长诵对床风雨诗。
归自谣 月夜
陈珍瑶（清代）

行曲径。凝望碧天星耿耿。风摇墙角梨花影。

一钩月照银屏冷。黄昏近。香残漏永虚廊静。
秋幕中夜独坐迟明因陪…谒上公因书即事兼呈同院诸公
卢纶（唐代）

风凄露泫然，明月在山巅。独倚古庭树，仰看深夜天。

叶翻萤不定，虫思草无边。南舍机杼发，东方云景鲜。

簪裘肃已整，车骑俨将前。百雉拱双戟，万夫尊一贤。

琳琅多谋蕴，律吕更相宣。晓桂香浥露，新鸿晴满川。

熙熙造化功，穆穆唐尧年。顾己草同贱，誓心金匪坚。

蹇辞惭自寡，渴病老难痊。书此更何问，边韶唯昼眠。
重九出游既夕泛舟秦淮见月 其一
林旭（清代）

佳节心随物色摇，出门四望未萧条。新霜红尽冶城树，商略独游畏路遥。
徐波渡
孟迟（唐代）

晓月千重树，春烟十里溪。过来还过去，此路不知迷。
和晏相公泛南湖韦家园过西溪至许家园
韩维（宋代）

湖心点点生圆荷，黄花白花满晴皮，
环堤客树垂婆娑。鱼沉鹭矫各自得，
人生不乐其谓何。南塘过尽西溪绿，
上下名园依小曲。相君从客来赏瞩，
不驱大旆事喧闹，直解扁舟作幽独。
幕中宾从才且良，酒酣落笔摛文章，
珠联璧叠争炜煌。政成礼息无一事，
明日复此醉华觞。
舟中作
陆游（宋代）

娥江西路石帆东，身寄鸥波浩荡中。
叠叠沙痕留浦岸，疏疏日影透渔篷。
诗人无复同盟在，酒债何时一洗空？已迫耄年宜易感，人生五十即称翁。
庾楼
虚中（唐代）

郡楼名甚远，几换见楼人。庾亮魂应在，清风到白蘋.

晴轩分楚汉，夜酒揖星辰。何必匡山上，独言无世尘。
江西道院集戏赠江干芦花
杨万里（宋代）

避世水云国，卜邻鸥鹭家。
风前挥玉尘，霜後幻杨花。
骨相缘诗瘦，秋声诉月华。
欲招卢处士，归共老生涯。
泊采石二首
李流谦（宋代）

何时便有此山川，真宰悬知恐偶然。
唳鹤惊风前日事，落沤斜偶晚来天。
燬犀无用撩幽怪，洗盏先应酹谪仟。
暝角吹残吾欲老，五陵佳气隔疎烟。
减字木兰花 其六
王观（宋代）

今晨佳宴。昨夜南极星光现。鹤舞青霁，丹凤呈祥瑞气飘。

仙书来诏。绿鬓朱颜长不老。满劝香醪。祝寿如云转转高。
宿吴山寺楼简严灏亭先生
吴雯（清代）

萧萧暮雨急寒榛，独倚高楼少四邻。江上鼋鼍悲鼓角，下方灯火散星辰。

《梅花》何处三更笛，寒食无家万里人。不是相逢严仆射，天涯谁念草堂贫。
南门司柝诗赠玉珊克温
刘崧（元代）

鸣柝何所，南门之下。孰其司之，肃肃有仪。出日自东，我柝既閒。

行道憧憧，我辟我关。日之既夕，行道涤涤。我时其闭，我柝载击。

柝声扬扬，万夫之防。一息弗戒，予职之荒。相彼高车，其禄有馀。

虑殚力劬，忧患是居。我司我柝，是力是度。贫卑之居，君子之乐。

古之抱关，亦有晨门。勿果忘哉，敬尔司存。
鼓门夜泛
柯汝贤（清代）

打鼓门中泛，纡回水两歧。平湖山倒影，古树鸟啼枝。

湾曲风多换，岭高月出迟。鸡声泉落峡，龙睡客探骊。

瞬息谯楼近，崚嶒古刹危。几曾沧海望，气象万千时。
两头纤纤 其五
孔平仲（宋代）

两头纤纤新采菱，半白半黑玉污蝇。腷腷膊膊马踏冰，磊磊落落枝压橙。
浣溪沙
刘辰翁（宋代）

身是去年人尚健。心知十日事如常。眼前杯酒是重阳。破帽簪萸携素手，长歌藉草慰寒香。儿童怪我老来狂。
奉寿大学士洪都张公四首 其三
胡应麟（明代）

二百年钟命世才，垂绅端笏住蓬莱。三神山外青鸾下，五老峰头白鹿来。

中贵传觞临玉陛，大官行馔出瑶台。无论吉甫清风颂，焕烂宸章属上裁。
偈颂五十一首
释道冲（宋代）

四海一国土，乾坤一圣人。
只凭这个法，仰祝万年春。
春日陪侯侍御游洪岩用卢大参韵 其三
霍与瑕（明代）

阑干护石泉，碧藓生纹理。狂飙送晚雷，应有潜蛟起。
舟中病思三首
赵蕃（宋代）

已见横山塔，兰溪路不多。
青铜吾欠此，竹叶奈渠何。
贫病成驱役，幽忧复放歌。
平生钓台下，老矣负渔蓑。
题海昌陈氏蕉桐涤砚图
郑孝胥（清代）

昔日扬州守，流传涤砚图。功名循吏传，风采列仙儒。

浙水徵文献，乾嘉盛士夫。不辞题卷末，端似太平无。
句
马周（唐代）

何惜邓林树，不借一枝栖。（出《册府元龟》）
读陈天倪处士传有怀其子惟寅惟允
虞堪（明代）

惜别经三月，相思寄五言。风尘淹逆旅，烟树锁离魂。

行处松楸晚，吟时乌鸟昏。临文忆前行，重为洒啼痕。
清商怨
惠洪（宋代）

一段文章种性。更谪仙风韵。画戟丛中，清香凝宴寝。

落日清寒勒花信。愁似海、洗光词锦。后夜归舟，云涛喧醉枕。
湘山
王鞏（宋代）

半岭风吹草木香，落阶花雨送春忙。
从师远借云庵卧，还我平春午枕凉。
莲社缁黄常得伴，鹿门妻子亦相将。
化身欲似河东柳，更向山头望故乡。
事体吟
邵雍（宋代）

语言须中节，义理贵从宜。
可革仍三就，当行必再思。
雁至
雷思霈（明代）

去燕新辞主，来鸿旧作宾。
江空今夜月，家远隔年身。
结伴多依水，将书只写人。
如何白翎雀，岁岁北山春。
怪梦十首
方回（元代）

三朝前谷雨，寒甚过时谋。
夜短难声早，春阑燕语愁。
独行仍独坐，难去又难留。
粗守持身法，坚城护百楼。
唐村买杉为椁南当买杉为棺戏作
卫宗武（宋代）

一出四旬归，身谋喜不遗。
歌方想原壤，讖复合龟兹。
厚薄惟求称，死生难预知。
桐棺三寸窆，亦足矫茶毗。
宿僧院
刘得仁（唐代）

禅地无尘夜，焚香话所归。树摇幽鸟梦，萤入定僧衣。

破月斜天半，高河下露微。翻令嫌白日，动即与心违。
搆虚轩
弘历（清代）

迥轩名搆虚，疑取乾闼譬。是语落第二，聊语第一谛。

须弥四天落，都大空中寄。齐州九点烟，曰山河大地。

虚即实有邻，实离虚无际。谁能不盖物，与究甚深义。
跋范宽小景
张舜民（宋代）

对镜传神了不殊，岘山黄落数峰孤。
既能咫尺成千里，何必吾家十幅图。
赋得星使出词曹 
萧联魁（清代）

莫道词臣贵，驰驱敢告劳。星轺由驿路，使节出仙曹。

日下丝纶由，云间气象豪。烟霞今揽辔，珠玉昔挥毫。

吏岂殊香案，途应拥羽旄。金门传盛遇，玉尺喜亲操。

东壁西园属，南辕北辙遭。月卿临照处，共荷圣恩褒。
颂古三十八首
释慧方（宋代）

树倒藤枯笑未休，个中谁解辨宗由。
堂堂蹉路沩山老，空去空来一肚愁。
内丘大风尘
陆深（明代）

沙曲风尘冉冉高，行行偏念圣躬劳。九天日月悬平野，万乘旌旗捲怒涛。

山势远随驯象辇，春光正满衮龙袍。侍臣亦有扬雄赋，欲奏河东愧二毛。
青原祖灯监寺屡问予久不入山写真戏题
周必大（宋代）

欲作青原挂搭僧，传闻米价逐时增。
绕腰三篾非难事，空腹何能念葛藤。
渊静用韧叟韵赠诗依韵奉和
吴重憙（清代）

湘累何计问穹苍，雨雪其吁携手行。讵有南楼风月兴，且寻东郭水云乡。

前年红树游萧寺，此际黄昏是夕阳。谁是濯缨谁濯足，各将心境取沧浪。
金山杂诗 其二
祖观（清代）

歇得狂心便了因，谈玄说妙亦欺人。众中谁是元枯木，万仞悬厓忽放身。
勖九子
吴法（清代）

尔辈何为者，朋来至九人。螽蝗洵聚类，粱黍费盈囷。

问世先求己，穷编耐受辛。谋生非易事，即此是经纶。
题唐兴寺小松
杜荀鹤（唐代）

虽小天然别，难将众木同。侵僧半窗月，向客满襟风。

枝拂行苔鹤，声分叫砌虫。如今未堪看，须是雪霜中。
古意三首 其二
刘敞（宋代）

主父昔未仕，颇为乡人轻。上书虽晚达，称说何纵横。

不忍脱粟饭，甘为五鼎烹。岂不爱厥身，徒为丧其生。

吾闻南山翁，轩冕不得荣。
蝶恋花
佚名（宋代）

新冬十叶蓂添一。良辰喜是翁生日。金鸭爇沉香。祥烟绕画堂。
生龄方五十。厚福犹千百。看取小甥孙。年年捧寿樽。
送友还云南
徐庸（明代）

刘君派出西江水，父祖宦游千万里。即今寄籍居溟南，不尚豪华尚诗礼。

青年风采玉雪肤，江山览遍来姑苏。衒奇岂□宝奇货，贳酒何曾交酒徒。

吴趋坊里南州老，龙钟日把蓬门扫。家僮忽报车马来，荆州识后心倾倒。

月□煮坐留片时，袖出巨卷求声诗。江山清趣富题咏，浅薄愧乏琼瑶词。

多君清淑种来久，瑞凤祥麟世稀有。男儿自古志四方，传得香名满人口。

天风猎猎吹綵旌，剑佩三尺苍龙精。才高莫继子长述，献策好去登蓬瀛。
圆通大士赞
释慧开（宋代）

足蹈双莲洒杨柳，面目端严世希有。梵音妙音海潮音，祇这而今谁动口。
贺萧致政庆恩拜命
李庭（金朝）

玉立诸郎总席珍，名登天府早荣亲。
读书闻道超千古，教子如君有几人。
行际风云攀郄桂，先沾雨露及庄椿。
浮山名寿参天翠，长与蓝袍色斗新。
信笔示诸弟侄子孙
赵抃（宋代）

进欲安舒退欲恬，要将高行与文兼。吾门自昔传清白，圣世于今重孝廉。

孔氏性情归利正，仲舒仁义事摩渐。人生试看无闻者，徒尔区区岁月添。
石峡清风
张思宪（清代）

石峡新开武定关，东西流水南北山。行人莫道征尘污，两袖清风自往还。
同杨希仲吴子进李希孝张景良北关纳凉晚过大
晁补之（宋代）

君不见少陵翁，昔时亦厌在泥滓。
青鞋布袜翁自喜，上关流水滓城来。
青苹之末风未已，驾言出游我无酒。
张侯为致尊中旨，可怜筑室宁封池。
下有千房并万蕊，官曹十九民事聒。
况乃坐堂环榜捶，扬波沐发安在哉。
我曹官冷奚不来，日长飞鸟困塌翼。
龟出仰喙鱼张腮，南箕不哆少女默。
焦暍坐恐昆虫猜，杨君尝揽辔。
独出无把袂，古藏大般若。
中天立华厦，同游得吴李。
张子亦予社，登临物色为我豪。
长空吹雨来萧骚，原为起
伏河出没。
雾作吞吐山卑高，君不见幕中群公府曹掾。
清谈接武金闺彦，平明趋府罢亭午。
宁有食顷坐闲燕，我曹放意诚崛奇。
王事鞅掌惭周诗，嵇康不堪章服裹。
此事恐得通人嗤，李侯挽我未宜下。
世间一笑如此寡，鄙夫敢慕从事贤。
少日采薪勤两肩，草玄亦投阁。
醉者坠不愕，安能学丁君。
高举似黄鹤，一廛平生事。
百壶中虑廓，且当俛仰宇宙间。
子欲观海须观澜，所思安在良阻艰。
李侯有嘉意，语若茧绪曳。
不应开口烦睥睨，爱身为物太早计。
拟曹植赠白马王彪 其二
林龙起（明代）

关河□色壮，因风怀所私。立与与立德，宁效皋与夔。

皋夔亦有与，驰驱皇路中。烟尘萦马首，役夫如飞鸿。

并辔犹较可，独行与谁同。挥手自兹去，颜色何日逢。

回首望京阙，山川当面笼。山容翠似霞，江流乱如沙。

与王分手后，异域而归家。甘苦向谁说，怀思棼若麻。

关山自寥寂，对境常咨嗟。咨嗟欲何入，含恨且开车。

行旌逝安指，潇湘为旧庐。中道各异向，触物寔悼余。

譬彼同飞鸟，因鸮各一隅。虽有相见日，念此欲捐躯。

悬悬望云梦，引颈以踌躇。踌躇亦何意，念王不能置。

寒蝉鸣高枝，哀声薄床第。搴帷见明月，怛忉岂能睡。
惜春赠李尹
白居易（唐代）

春色有时尽，公门终日忙。两衙但不阙，一醉亦何妨。

芳树花团雪，衰翁鬓扑霜。知君倚年少，未苦惜风光。
次韵胡景参制机见寿二首
陈著（宋代）

倚囊仙叟付良姻，一实交孚略具文。
共喜树高堪托蔓，自怜莸臭不投薰。
移厨幸免劳都督，问字何妨□子云。
月峡霞峰总奇绝，閒中相望足为群。
义犬行有序
卢龙云（明代）

犬马养私世所有，衔恩总缘豢养久。死生养际义所难，胡然得养丧家狗。

吁嗟乎，白杨古冢空累累，不见声称及后来。丰碑长傍一抔土，题以义犬何奇哉。

行如狗彘人羞比，留却芳名翻若此。贫贱相随未足嘉，临难守死节堪与。

宿草荒阡掩秽骸，往来观者嗟未已。君不见鹄苍昔日美徐宫，礼锡君王称狗垄。

又不见洛下传书慰陆机，亦留孤冢呼黄耳。古养葬者若论功，今养葬者彰其义。

乾坤正气属斯人，平生恩爱与谁亲。一朝反眼不相识，羞对前丘义犬坟。
玉阶怨·夕殿下珠帘
谢朓（南北朝）

夕殿下珠帘，流萤飞复息。
长夜缝罗衣，思君此何极。
景伯录示太守湖上唱酬舍弟既赋二章辄亦次韵
李益谦（宋代）

红尘扰扰倦追陪，独向湖山襟抱开。
每为清风携枕席，几因狂抱倒瓶罍。
丛书久伴天随隐，五裤今逢叔度来。
再待海沂歌咏达，同看给札汉家台。
鹧鸪天（家居日寿词）
邹应博（宋代）

十月二十一日，吾母太淑人生日也。今年九十，仰荷乾坤垂佑，赐以福寿康宁，愿益加景覆，令其耳目聪明，手足便顺，五脏六腑，和气流通，常获平安之庆，子孙贤顺，寸禄足以供甘旨也。

诸佛林中女寿星。千祥百福产心田。喜归玉母初生地，满劝麻姑不老泉。

吾梦佛，半千员。一年一佛护庭萱。数过九十从头数，四百馀零一十年。
夜梦得一句云老树拜风窗影乱因伸其语为一绝
廖行之（宋代）

梦魂栩栩尘缘扫，风拜月窗春树老。
一枕惊回得句时，清奇未逊池塘草。
十月十三日高唐会石峰陈提学同赋
边贡（明代）

北海南云递渺茫，宦情乡思共悠长。连床喜见风流在，同榜犹传姓字香。

柏署高秋惊燕雀，山城薄暮下牛羊。如何不醉还成别，孤负霜天月满墙。
五杂俎 其三
范成大（宋代）

五杂俎，回文机。往复来，锦梭飞。不得已，独画眉。
次韵沈督府见寄 其二
陈献章（明代）

不住东西四百峰，铁桥山浅笑迷踪。喜闻世外无尘地，来伴岩迷挂月松。

药鼎便分煨芋火，道人元是卖姜翁。先生数上衡山顶，紫盖峰前望白龙。
颂送天钵长老
文彦博（宋代）

江无行化久，法眼众推尊。不惮南来远，缘从北请频。

潮音振祖道，朔土辟宗门。有授传高弟，无遮接下根。

慈航拯群溺，慧日破重昏。老守心迷钝，求师求一言。
水龙吟（寿白兰谷）
陈深（宋代）

此翁疑是香山，老来愈觉才情富。天孙借与，金刀玉尺，裁云缝雾。一曲阳春，樽前惟欠，柳蛮缨素。对苍松翠竹，江空岁晚，伴明月、倾芳醑。

深谷修兰楚楚。续离骚、载歌初度。麻姑素约，天寒相访，遗余琼露。拟借青鸾，吹笙碧落，采芝玄圃。奈玉堂催召，文园醉叟，草凌云赋。
题舒啸馆二首
胡如壎（宋代）

堤边草色绿茸茸，堤上桃花落尽红。
细雨斜风三月暮，一年春事客愁中。
夏日双树园閒居檃括昔人成语作十绝句 其四
胡应麟（明代）

可人费招呼，俗士且回辙。入室惟清风，当窗但明月。
感咏十解寄呈杨安抚
白玉蟾（宋代）

风吹五花辇，露缀九光舆。
夜半红尘起，琴高失鲤鱼。
寄曼叔求酒
张耒（宋代）

青衫畿丞顽不羞，三十持板拜督邮。
归来无物与消愁，典衣沽酒寒无裘。
囊空酒贵不可得，缩手愁坐凝双眸。
秋风破屋冷飕飕，夜长不眠吟掉头。
岂无邻家酒可偷，简书缚汝如穷囚。
淮阳冬醪滑胜油，唇焦不饮已经秋。
汲公直声闻九州，小子昔也从公游。
悯怜憔悴赐颜色，时丐余酌濡其喉。
军厨嵯峨糟作丘，万瓮沸响玉蚁浮。
辙鱼所愿斗水游，不敢多取烦阳侯。
玉瓶未至涎已流，想见潋滟浮金瓯。
歌成缄书还自咻，一醉犹须越境谋。
马诗二十三首·其六
李贺（唐代）

饥卧骨查牙，粗毛刺破花。
鬣焦珠色落，发断锯长麻。
崔少卿鹤
姚合（唐代）

入门石径半高低，闲处无非是药畦。

致得仙禽无去意，花间舞罢洞中栖。
僧如展及韦载同游碧涧寺各赋诗…不复撰成徒以四韵为识
元稹（唐代）

重吟前日他生句，岂料逾旬便隔生。会拟一来身塔下，

无因共绕寺廊行。紫毫飞札看犹湿，黄字新诗和未成。

纵使得如羊叔子，不闻兼记旧交情。
送蒙城簿谢煜先辈
宋祁（宋代）

曾第飘飘赋，仍劳冉冉趋。
叹时三嗅雉，倦别一飞凫。
句簿虚公几，迎浆溢里壶。
异时赍阀阅，明陟在丹涂。
吟意
释文珦（宋代）

朝吟暮亦吟，吟意在山林。
往事皆如梦，余生已死心。
白云閒到底，黄叶积来深。
此是吾安处，人体笑陆沉。
灯夕草堂池中初泛小舟值春雨新霁
黄佐（明代）

宛在中流渤澥清，淡云疏雨过高城。春风自信牙樯动，新月犹悬双杵鸣。

休怪儿童延俗客，不劳钟鼓报新晴。未填沟壑惟疏放，江汉风流万古情。
和颜令见寄 其二
韦骧（宋代）

洗出郊原物象明，积阴祛尽喜天晴。东邻长道诗新寄，增我溪山一倍清。
和陈襄岩老堂
徐融（南北朝）

大老富诗书，不烦耕与渔。
岩同傅说筑，人学仲尼居。
静性观三极，穷神味六虚。
欲知休复意，仁义是蘧庐。
夜读马援传感少游语
黎廷瑞（宋代）

生人有恒道，衣食固其须。
裁足谅已难，况复求赢余。
所以古怪贤，守道甘穷居。
緼袍敝弗厌，箪瓢饥自娱。
徐行岂不安，焉用马与车。
掾史亦良劳，抑首畏简书。
放旷山泽间，孰与从樵渔。
无求恒泰然，有系还多虞。
但当力为善，汲汲希舜徒。
于然守故丘，庶不忝厥初。
寄语马少游，斯言定何如。
登临江清风楼
祁顺（明代）

晚凉公事暇，乘兴一登楼。云气千山雨，松声万壑秋。

堤平芳草合，天远大江浮。日暮行人少，空横野渡舟。
残腊积冻连旬癸丑元朝倏尔开霁喜赋
黎恂（清代）

冻云胶合天梦梦，田水结作冰玲珑。啄枝乾鹊嘂声哑，野梅千玲无春容。

老夫经旬不出户，呻吟有类号寒虫。岂知岁朝忽澄霁，六合晃朗光冲融。

里邻纷纷贺新岁，花幡爆竹喧儿童。天运穷极固心反，否复还泰理则同。

行将策杖寻樵踪，往听百舌呼春风。不然放艇随溪翁，间窥锦鲤跳波红。

俯仰乾坤亦自得，无为龌龊嗟龙钟。
十二月十八日会饮园夫献桃花二首
宋祁（宋代）

晚秀尚可惜，早开真谓奇。
君看早开处，定是向南枝。
和圣美华池感事
范纯仁（宋代）

圣主忧勤百职脩，忠臣那复作身谋。遐方民力资周度，晚岁人情乐小休。

郭震能僵乌质胫，陈汤解斩郅支头。知贤独恨官疏远，珠璧何时免暗投。
寄碧岩道光法师
王安石（宋代）

去马来车扰扰尘，自难长寄水云身。
碧岩後主今为客，何况开山说法人。
送卢少府赴延陵
李颀（唐代）

问君从宦所，何日府中趋。遥指金陵县，青山天一隅。

行人怀寸禄，小吏献新图。北固波涛险，南天风俗殊。

春江连橘柚，晚景媚菰蒲。漠漠花生渚，亭亭云过湖。

滩沙映村火，水雾敛樯乌。回首东门路，乡书不可无。
卫将军玉印歌
泰不华（元代）

武皇雄略吞八荒，将军分道出朔方。甘泉论功谁第一？将军金印照白日。

尚方宝玉将作匠，别刻姓名示殊赏。蟠螭交纽古篆文，太常钟鼎旌奇勋。

君不见祁连山下战骨深，中原父老泪满襟。卫后废殂太子死，茂陵落日秋风起。

天荒地老故物存，摩挲断文吊英魂。
送薛存义序
柳宗元（唐代）

河东薛存义将行，柳子载肉于俎，崇酒於觞，追而送之江浒，饮食之。且告曰：“凡吏于土者，若知其职乎？盖民之役，非以役民而已也。凡民之食于土者，出其什一佣乎吏，使司平于我也。今我受其直，怠其事者，天下皆然。岂惟怠之，又从而盗之。向使佣一夫于家，受若值，怠若事，又盗若货器，则必甚怒而黜罚之矣。以今天下多类此，而民莫敢肆其怒与黜罚者，何哉？势不同也。势不同而理同，如吾民何？有达于理者，得不恐而畏乎！”

存义假令零陵二年矣。早作而夜思，勤力而劳心；讼者平，赋者均，老弱无怀诈暴憎。其为不虚取直也的矣，其知恐而畏也审矣。

吾贱且辱，不得与考绩幽明之说；于其往也，故赏以酒肉而重之以辞。
群玉山
董居谊（宋代）

经台石磴郁深幽，曲折中藏自一邱。
凿破藩篱都是路，从今任是泳人游。
题董研樵太华冲雪图
张之洞（清代）

白日无语天云同，浩然忽忆莲花峰。望之纤揱类仙子，缟衣练花凌虚空。

大麓乍叩玉泉院，弃基更求集灵宫。冰坚石泐马蹄踣，宾从叙手皆无从。

独裹旃裘结藤居，济胜之具天所丰。樵苏不出行迹灭，往往虎蹂参麋踪。

嘘气在须作集霰，悬瀑冻涧僵长虹。红衫踯躅出林表，那惜素面剺寒风。

舍马而徒更十里，乃拂落雁过苍龙。鼯缘猱附两俱绝，铁縆下引天能通。

金神逃匿博箭烂，玉女老秃天浆封。回头眴慄不敢视，千里银海欺青瞳。

岩阿道人拔关出，瞠目讶是真灵逢。忍饥不闻噪乾鹊，闭蛰免使愁玄熊。

下观三辅只洼垤，飘飘便欲游鸿濛。何用投书骇世俗，自厓而返亦已雄。

归来人家皆偃卧，呼酒百倒颇黎钟。趾皲手坼定始觉，襦裤更取桑薪烘。

看山琢句斗清峻，槎牙咄咄生心胸。两过华阴不登眺，悔我前日殊悤悤。

贵人游山待供帐，如此幽险谁能穷。伸图洗眼真叹绝，天下健者惟董公。
景贶履常屡有诗督叔弼季默唱和已许诺矣复以
苏轼（宋代）

君家文律冠西京，旋筑诗坛按酒兵。
袖手莫轻真将种，致师须酒老门生。
明朝郑伯降谁受，昨夜条侯壁已惊。
従此醉翁天下乐，还应一举百觞倾。
（文忠公赠苏、梅诗云：我亦愿助勇，鼓旗噪其旁。
快哉天下乐，一酹宜百觞。
）
迈陂塘 再答沈湘涛
关锳（清代）

又传来、妙香笺纸，空床病为君起。始知锯了多时木，锯义元如木义。

水漏矣。却不道、如今水桶才通底。一圈儿地。怕归去灵山，问伊迦叶，也只笑而已。

浮生梦，镂影吹尘何异。炊沙岂许作米。关心腊月当三十，寻个散场欢喜。

君悟未。君不见、青莲火里何曾死。此中关棙。便楼阁重重，也能开得，不信谁弹指。
清平乐
刘翰（宋代）

萋萋芳草。怨得王孙老。瘦损腰围罗带小。长是锦书来少。

玉箫吹落梅花。晓寒犹透轻纱。惊起半屏幽梦，小窗淡月啼鸦。
孙曼叔尚书挽词三首 其二
范纯仁（宋代）

彼俗争同好，唯公耻妄随。青松寒不改，白玉涅难淄。

梁坏营居日，舟沈欲济时。空留良史笔，长俾善人思。
张若霭莲塘浴鸭图
弘历（清代）

擎杯徼露盖承暄，作对文凫漾藻痕。最是相关多乐意，休誇花底睡双鸳。
夏夜山中喜雨
赵湘（宋代）

何峰云共出，一夜洒山檐。
爽气连灯湿，凉声得树兼。
醉吟还有意，卧听似无厌。
已约凌晨起，泉声自捲帘。
酬西川楚峦上人卷
齐己（唐代）

玉垒峨嵋秀，岷江锦水清。古人搜不尽，吾子得何精。

可信由前习，堪闻正后生。东西五千里，多谢寄无成。
寄题金州孙御史处阴亭
梅尧臣（宋代）

有形则有影，畏影当念形。
日月难久晦，处阴乃暂停。
光照不复离，疾走何所宁。
当是诮尼父，我辈乌忍听。
结庐虽可托，夜烛亦荧荧。
直躬观罔两，将此同醉醒。
永贞二年正月二日上御丹凤楼赦天下…不及盛观
元稹（唐代）

春来饶梦慵朝起，不看千官拥御楼。

却著闲行是忙事，数人同傍曲江头。
挽陈复斋
高翥（宋代）

忧世心劳鬓易斑，笑颦还与世相关。
秋霜烈日君臣际，和气春风母子閒。
学道期传千载统，献言先办一生閒。
堂堂仰止人何在，独有名如不动山。
苏子瞻哀辞
张舜民（宋代）

石与人俱贬，人亡石尚存。
却怜坚重质，不减浪花痕。
满酌中山酒，重添丈八盆。
公兮不归北，万里一招魂。
初冬祀坟二首 其二
韩琦（宋代）

西享先坟已致诚，却严轩从指东茔。鸿惊去旆参差起，马避柔桑诘曲行。

农寓兵来闲即教，牛无休日旱犹耕。病翁寡术苏疲瘵，徒劝民心厚所生。
陪间荆州九日登高晏示坐中呈二帅
孙应时（宋代）

龙山东畔细腰宫，荆蜀元戎一笑同。
正复楼台看戏马，何妨丝管送飞鸿。
红萸黄菊年华里，落木长江晚思中。
下客无才敌嘲弄，聊须整帽向西风。
奉和率尔有咏诗
王训（南北朝）

殿内多仙女，从来难比方。别有当窗艳，复是可怜妆。

学舞胜飞燕，染粉薄南阳。散黄分黛色，薰衣杂枣香。

简钗新辗翠，试履逆填墙。一朝恃容色，非复守空房。

君恩若可恃，愿作双鸳鸯。
赠鹤庵相士四言
胡炳文（宋代）

我相尔鹤，风骨卓荦。九皋幽漠，九霄寥廓。尔性孤洁，尔音清彻。

夜月梅花，松梢晓雪。鹤亦相予，谓予心古。寿当九十，伏生卫武。

我闻而笑，鹤起而舞。须臾飞去，莫知尔所。
叙州
史申之（宋代）

东楼特杰少陵诗，锁江颉颃涪翁题。
两翁诗阵屹相向，千载名与江山齐。
和赵簿题席麻林居士小隐四韵
五迈（宋代）

公子有奇节，岁寒心印松。
千邱仍万壑，是中雅能容。
晚来万事懒，独有诗不慵。
诸郎富文采，笔端耸孤峰。
惜别五首
程公许（宋代）

珠树森森秀阮林，高堂有母各欢心。
兰陔娱养时多暇，勿遣平安阙嗣音。
梧桐
戴叔伦（唐代）

亭亭南轩外，贞干修且直。广叶结青阴，繁花连素色。

天资韶雅性，不愧知音识。
瑞鹤仙（和丁基仲）
周氏（宋代）

画楼帘卷翠。正柳约东风，摇荡东霁。缃桃雨才洗。似妆临宝镜。东凝铅水，云遍髻子。坠钗梁、羞看燕垒。最堪怜，锦绣香中，早有片红飘砌。

间记。琴弹古调，曲按清商，旧年时事。屏山画里。江南信，梦中寄。感春浓怀抱，午酲初解，浅酌依然又醉。傍阑干、犹怯馀寒，倦和袖倚。
湖州天宁寺饮王生二首 其二
孙觌（宋代）

诸家迹便扫，得此一老兵。江东醉司马，酒中尚求名。

哀哉南山萁，不平自号鸣。慎勿歌乌乌，作此老婢声。
送向太守中美之廉
范嵩（明代）

黄甲声华旧，铜符宠渥新。清风随去节，甘雨浥轻尘。

夜火州边驿，莺花白下春。一尊须判醉，明日异乡人。
清明日作
赵佶（宋代）

茸母初生忍禁烟，无家对景倍悽然。帝城春色谁为主，遥指乡关涕泪涟。
晚度横山关
魏克循（清代）

南北关河旧此分，几层树栅屯三军。金戈一自行天讨，石垒从教锁白云。

雨过青山晴似拭，帆移碧海日初曛。陈黎土宇今为隘，万里秋风扫瘴氛。
送人归华下
齐己（唐代）

莲花峰翠湿凝秋，旧业园林在下头。

好束诗书且归去，而今不爱事风流。
次同程守山司马泛舟游剑潭寺韵
陈维菁（清代）

八景居其一，诗人论沸腾。开心方见佛，无发岂真僧。

竹榻经多蛀，苔碑字有棱。剑沉龙已杳，空对碧波澄。
偈颂一百零三首 其四十四
释月涧（宋代）

子得其用，父得其体。互呈丑恶，挂人唇齿。至今茶树上，叶叶哭春雨。
病起二首
陈造（宋代）

老去难堪痼疾缠，支离甘受众人怜。
出门定被将迎困，紧闭风窗听雨眠。
高阳台 咏菊二首 其一
易顺鼎（清代）

倚袖天寒，卷帘人瘦，冷云正拥啼妆。金缕歌残，谁怜旧日萧娘。

挑灯欲写西风怨，奈花边、影事全荒。尽思量。负了柔乡，换了愁乡。

芳心死到春前蝶，问东园梦醒，几度炎凉。藓砌蛛网，断魂空锁唐昌。

广寒宫树都摇落，剩人问、百感幽香。峭亭塘。一尺秋涛，一寸秋霜。
冷岩行赋冷岩相公所居
周昂（金朝）

或为盂，或为钟，人心自异山本同。天清云远望不极，小孤宛在江流中。

涧之毛，可筐筥，山之木，可斤斧。惟有白云高崔巍，风吹不消自太古。

岘山何奇，羊子所攀。东山何秀，谢公往还。今尔胡为藉甚乎人间，于嗟乎冷山。
读谢介鹤明府汉西生稿三十二韵
孙文川（清代）

定交已八载，道义互劘切。金陵昔从军，图贼力共竭。

奉檄谋内应，奇士广连结。君时闯鬼门，我亦蹈黥穴。

微服走间道，窟室莅歃血。欲夺万夫关，先凭三寸舌。

果然忠义士，闻言眦自裂。齐愤越甲鸣，各抱鲁连节。

定期迎王师，誓将枭獍灭。吾党有田生，临时有勇决。

夜黑潜登城，杀贼持劲铁。其奈事不成，自此谋亦泄。

同志百余人，就义膝不屈。铮铮张茂才，濒死计用谲。

诬贼为同谋，所指皆雄杰。坐使骈首戮，爪牙自剪截。

当贼闭门索，四面罗网列。田生挈数客，神龙去飘瞥。

未几君亦逸，虎口不遭齧。出险每惊喜，感旧增呜咽。

长揖辞军门，与我遂相别。何期申江游，聚首复欢悦。

君已登仕版，济时异我拙。今年督舟师，防秋励士卒。

寇退叙劳勚，擢职拜丹阙。示我旧诗篇，往事如重阅。

回忆石城门，君逃甚孤孑。感此命名意，令我森毛发。

诗中危险境，一一我能说。《小雅》多哀音，忠爱心如揭。

却念贼势张，时事更杌隉。沧海悲横流，掩掩卷倍愁绝。
初入庐山三首
苏轼（宋代）

青山若无素，偃蹇不相亲。
要识庐山面，他年是故人。
自昔怀清赏，神游杳蔼间。
如今不是梦，真个在庐山。
芒鞋青竹杖，自挂百钱游。
可怪深山里，人人识故侯。
浣溪沙
许淑慧（清代）

花掩重门恨已休。粉云曾绾玉搔头。冷香憔悴不胜愁。

重向生搔摹倩影，也同芳苑感清秋。黄昏疏雨梦悠悠。
回军九连山道中短述
王守仁（明代）

百里妖氛一战清，万峰雷雨洗回兵。未能千羽苗顽格，深愧壶回父老迎。

莫倚谋攻为上策，还须内治是先声。功微不愿封侯赏，但乞蠲输绝横征。
同杨使君白蘋洲送陆侍御士佳入朝
皎然（唐代）

久爱吴兴客，来依道德藩。旋师闻杕杜，归路忆轘辕。

旧佩苍玉在，新歌白芷繁。今朝天地静，北望重飞翻。
山中玩物杂言十首
戴表元（宋代）

燕是孝义鸟，常栖孝义家。
堂檐白日暖，上下静无哗。
以此托躯羽，祸福审不差。
谁云知数历，俗士义之夸。
送通判喻郎中
文同（宋代）

群居五百日，日日如初见。
一日忽远别，能不成怆恋。
人生三万日，光景若激箭。
何苦于其间，喜愠费颜面。
兹缘胜心在，胸内每交战。
既欲多上人，计校须自炫。
于事固无补，在己亦非便。
仕路繁此徒，可谓丈夫贱。
爱君性浑厚，殊不与时变。
相共为此州，敢说皆尽善。
何尝分彼此，惟务乃职办。
所以将二年，无有长短辩。
为人倘如此，所至复何患。
官满去还台，岂能忘眷眷。
阳关调虽苦，且尽西城宴。
问君到京国，几月方下汴。
予亦想是时，移守至梁甸。
佳音幸见及，西南足邮传。
初冬杂咏
陆游（宋代）

重阳已过二十日，残菊才存三四枝，对酒插花君勿笑，从来不解入时宜。
谒金门
晏几道（宋代）

溪声急。无数落花漂出。燕子分泥蜂酿蜜。迟迟艳风日。

须信芳菲随失。况复佳期难必。拟把此情书万一。愁多翻阁笔。
送梵才上人归天台
皇甫泌（宋代）

美玉不自贵，贵之者良工。
高才不自明，明之者至公。
和璞文未刻，他山石正同。
子虚赋未行，相如车不东。
我今徵此词，亦将拟未通。
粤有空门子，孕秀赤城中。
性静不欲俗，诗癖俄我躬。
意淳自高古，言雅思变风。
劳劳不称年，名尚高远聰。
我来山月乡，即貌知困蒙。
吾师道虽否，天子方文崇。
一旦因得意，诵之于六宫。
送刘诚夫江阴狱掾
韦骧（宋代）

学老才优底里精，青衫今始掾江城。高门积德功须倍，三尺持平道可行。

听决即能诚吏俗，名声安用势公卿。相逢未几还相去，赠别非言岂慰情。
雪二首 其一
朱淑真（宋代）

一夜青山换玉尖，了无尘翳半痕兼。寒鸦打食围沙渚，冻雀藏身宿画檐。

野外易寻东郭履，月中难认塞翁髯。梅花恣逞春情性，不管风姨号令严。
题张宗苍画
弘历（清代）

苍山红树里，流水侧崖颠。独倚危亭坐，如安空界禅。

遥源白云外，别业绿筠边。世上无名姓，谁希续列仙。
广陵五题 其二 次韵子由题平山堂
秦观（宋代）

栋宇高开古寺间，尽收佳处入雕栏。山浮海上青螺远，天转江南碧玉宽。

雨槛幽花滋浅泪，风卮清酒涨微澜。游人若论登临美，须作淮东第一观。
同观察使张公仲方大和元年夏祷雨归至圣泉寺作
彭城（唐代）

云阴随雨度，桂馥逐风来。
送淳上人归故山
释鉴微（宋代）

旧隐频关念，秦吴忽倦游。
离亭逢落日，归路隔沧洲。
苔遍安禅石，松侵待月楼。
重栖上方夜，欹枕瀑声秋。
扈从出长安应制
杜审言（唐代）

分野都畿列，时乘六御均。京师旧西幸，洛道此东巡。

文物驱三统，声名走百神。龙旗萦漏夕，凤辇拂钩陈。

抚迹地灵古，游情皇鉴新。山追散马日，水忆钓鱼人。

禹食传中使，尧樽遍下臣。省方称国阜，问道识风淳。

岁晚天行吉，年丰景从亲。欢娱包历代，宇宙忽疑春。
移古梅植于贮清之侧已有生意喜而赋之
戴炳（宋代）

剥尽皮毛真实在，几年孤立小溪浔。人来人去谁青眼，花落花开自苦心。

不是野夫同臭味，难教君子出山林。巡檐日日窥生意，一朵先春直万金。
西江月（九）
张伯端（宋代）

鱼兔若还入手，自然忘却筌蹄。渡河筏子上天梯。到彼悉皆遗弃。

未悟须凭言说，悟来言说皆非。虽然四句属无为。此等何须脱离。
沈集自钱塘归作此示之
张羽（明代）

钱塘昔所游，形胜此邦最。尚想凤凰山，飞翔落天外。

胸吞沧溟宽，江水渺如带。海门岂天设，屹立两峰对。

汐潮类臣妾，朝暮屡进退。群峰□明湖，浸淫百川会。

不意玉女盆，居然堕阛阓。崔嵬白塔寺，零落□宋内。

荒阶与断础，龙凤纷破碎。昔闻亳社屋，厌镇信可怪。

岂徒鞭荆尸，戮辱极狼狈。妖僧固可醢，国家岂无罪。

雷师秉炎火，楚荡意颇快。至今遗民过，涕泣行且拜。

尔游何草草，吊古须我辈。落日望东南，临风发长慨。
某在洛中蒙朝请惠书促归兼录示赏家园芍药两绝比离洛中芍药已阑矣因次元韵追和二首 其一
毕仲游（宋代）

花开次第剪繁枝，先后争妍各是时。谩和新篇随尺素，何须亲见始题诗。
皇后閤端午帖子 其五
胡宿（宋代）

紫禁端辰昼漏长，朱陵生气盛南方。长秋此日司阴教，皇极同时纳寿皇。
自万松岭至石屋岭三章 其二
姚燮（清代）

荒率不可竟，亦有人家居。穿林何琅琅，稚子晨读书。

径木苦萦碍，凉荫翻旷舒。时有乱峰影，错出清涧虚。

群芬互纠杂，众秀工蓄储。使我天游心，对景难尽摅。
题上饶半月岩四绝
胡寅（宋代）

每见云端上下弦，遥怜破镜两娟娟。
原移此景蟾宫去，日月当令一再圆。
答叶司理
赵师秀（宋代）

寂寞坐高斋，兵来与讯偕。
喜看君字画，癯似我形骸。
颇欲徵陈作，遥知动远怀。
梦魂思一遇，风雨暗长淮。
贺新郎（生日前数日杨仲博约载酒见访即席次韵）
魏了翁（宋代）

风定波纹细。夜无尘、云迷地轴，月流天位。摇裔飞来江山鹤，犹月故乡嘹唳。清境里、伴人无睡。应叹余生舟似泛，浪涛中、几度身尝试。书有恨，剑无气。

从渠俗耳追繁吹。抚空明、一窗寒簟，对人如砥。梦倚银河天外立，云露惺惺满袂。看多少、人间嬉戏。要话斯心无分付，路茫茫、还有亲朋至。应为我，倒罍洗。
奉和咏弓
杨师道（唐代）

霜重麟胶劲，风高月影圆。乌飞随帝辇，雁落逐鸣弦。
偈颂三十六首
释如珙（宋代）

薪火相交，识性不停。
上至诸佛，下至众生。
扶过断桥水，伴归明月村。